Μία μικρή φυτεία με δενδρύλλια κάνναβης είχε δημιουργήσει 33χρονος σε αγροτική περιοχή της Θεσσαλονίκης ο οποίος συνελήφθη από αστυνομικούς του Τμήματος Ασφάλειας Κιλκίς.

Όπως διαπιστώθηκε, ο 33χρονος καλλιεργούσε συνολικά 60 δενδρύλλια κάνναβης ύψους έως ενός μέτρου και 30 εκατοστών, τα οποία εκριζώθηκαν και κατασχέθηκαν ενώ είχε δημιουργήσει στον χώρο της φυτείας και αυτόματο μηχανισμό ποτίσματος.

Σε έρευνα που ακολούθησε στο σπίτι του, σε περιοχή της Θεσσαλονίκης, βρέθηκε και κατασχέθηκε ποσότητα κάνναβης βάρους 17 γραμμαρίων.

Ο συλληφθείς με τη δικογραφία που σχηματίσθηκε σε βάρος του θα οδηγηθεί στον Εισαγγελέα Πρωτοδικών Θεσσαλονίκης.

Πηγή: ΑΠΕ-ΜΠΕ